Գիտությամբ կարող են զբաղվել ոչ բոլորը, և Համալսարանի նպատակն է գտնել այդ քչերին և ուղղորդել դեպի գիտական գործունեություն՝ ապահովելով համապատասխան պայմաններ։ Գիտությամբ զբաղվելը նաև թանկ հաճույք է , խոսքը, հատկապես փորձարարական գիտության մասին է․ անհնարէ զարգացում ապահովել , առանց անհրաժեշտ ֆինանսական հիմքի։ Երևանի պետական համալսարանը ՝ որպես խոշոր գիտական կենտրոն , հանձն է առել ապահովել հարմարավետ պայմաններ գիտական հետազոտության համար, ստեղծել անհրաժեշտ նյութատեխնիկական բազա, ունենալ տեսական ու մեթոդաբանական պատշաճ հիմք և իրականացնել կադրային ճիշտ քաղաքականություն։ Պետք է հասկանալ, որ գիտությամբ զբաղվող մարդն իրեն ինչ-որ տեղ զրկում է հարմարավետ կյանքի հաճույքներից, բայց, մյուս կողմից, նա ստեղծագործելու և այդ ստեղծագործությունից մեծագույն հաճույք ստանալու հնարավորություն է ունենում, ինչն անփոխարինելի զգացում է։ Գիտնական լինելու համար մտավոր, հոգևոր ու կամային որոշակի կարողություններ են պետք։ Մեր ժամանակներում խիստ սահմանափակ է գիտությանը նվիրվել ցանկացող կարող ուժերի թիվը։ Երևանի պետական համալսարանն ամեն կերպ աջակցում է նրանց։ Պետք է կարողանալ ուսանողի մեջ տեսնել ապագա գիտնականին, ոգևորել ու խանդավառել նրան։